For tre år siden tabte AaB også pokalfinalen. Men for Lucas Andersen var det ikke en "rigtig pokalfinale," mente han, fordi den blev spillet i en coronatid og i Esbjerg. AaB tabte også til Sønderjyske, men stjernen fik også en karrieredefinerende skade. Tre år senere var han også meget følelselsladet. Men der var helt andre følelser i spil - også for Lucas Andersen efter pokalnederlaget i infernoet i Parken mod FCK: - Når jeg zoomer ud og ser på de andre ting, så er jeg stolt. Af holdet også, for jeg synes, vi giver den alt, siger han til TV2 Nord efter 0-1-nederlaget. Han erkender det var en speciel oplevelse for ham selv. For første gang længe fik han chancen fra start, og han kvitterede overraskende med fuld spilletid og kåringen af Danske Sportsjournalister som 'Årets Pokalfighter'. - Det her var en pokalfinale, som det skulle være, siger han med henvisning til kampen i Esbjerg for tre år siden. Her kan du følge hele pokaldagen - inde, ude og hele vejen rundt: I tårer - igen Og ligesom rejsen fra knæskade til pokalfinale har været brolagt med op- og nedture, var dagens kamp det også. Især da AaB efter en times spil fik bolden i kassen, men efter blev målet annulleret af VAR for offside. - Vi troede, vi havde scoret, og vi var i himlen lige der. Det gør ondt - det gør kraftedme ondt, siger han. Generelt var der tryk på følelserne til den nordjyske folkefest. Og det var måske med til at forstærke oplevelsen for Lucas Andersen. - Bare busturen herind var fed. Det var lige til at få en tåre i øjnene af. Fandme hele Aalborg er mødt op, siger han og fortsætter. - Alle man kender. Familie. Også de alleryderste af familien - dem, der ikke går engang op i fodbold, var her, forklarer Lucas Andersen rørt og træt efter den hårde finale. Endnu en 'finale' - godt nok ikke en pokalfinale - venter på søndag, hvor FC Midtjylland kommer til Aalborg til en voldsom vigtig kamp i nedrykningsspillet. Her ligger AaB for første gang siden september over stregen.

Referat:
Kæmpedrama sendte anfører og pokalfighteren i både himmel og helvede. Men fra helvede kom han allerede.